text: Leder efter frysende dieseltyve
  03 februar 2015 kl. 05.22
  Syd- og Sønderjyllands Politi leder efter et par litauiske tyve, som sikkert går rundt og fryser efter et mislykket diesel-tyveri på en gård på Okslundvej i Lindknud ved Brørup natten til tirsdag.
  - Vi fandt i hvert tilfælde to jakker i den bil, som de efterlod på stedet, fortæller vagtchef Erik Lindholdt til TV SYD.
  Gårdejeren bliver vækket af en alarm kl. 1.41. Han kører til gården, og i maskinhuset finder han flere dunke med diesel og en slange.
  Tyvene har tilsyneladende suget brændstoffet op fra traktoren.
  De to tyve er stukket af, da gårdejeren ankommer til stedet. Det har efterladt en Seat Alhambra med litauiske nummerplader.
  - Vi har fulgt forskellige spor i området, men har ikke fundet de to gerningsmænd, siger vagtchefen. Men vi har sikret os deres bil.
  